SGP เข้าคำนวณ SETHD-SETCLMV หลังโชว์ศักยภาพปันผลเด่น-ลุยขยายลงทุนตลาด CLMV ต่อเนื่อง
SGP โชว์ศักยภาพปันผลเด่นต่อเนื่อง-ลุยขยายลงทุนตลาด CLMV ติดชาร์ตเข้าคำนวณดัชนี SETHD-SETCLMV มั่นใจผลงานปีนี้โตแจ่ม หลังรับรู้รายได้จ่ายไฟโรงไฟฟ้าในเมียนมาเพิ่มขึ้น
21 มิ.ย. 2561

นายศุภชัย วีรบวรพงศ์ กรรมการผู้จัดการ บริษัท สยามแก๊ส แอนด์ ปิโตรเคมีคัลส์ จำกัด (มหาชน) หรือ SGP เปิดเผยถึงกรณีที่ตลาดหลักทรัพย์แห่งประเทศไทย (ตลท.) ประกาศรายชื่อหลักทรัพย์ที่จะใช้คำนวณดัชนี SET50 SET100 SETHD และ SETCLMV ในช่วง 6 เดือนหลังของปี 2561 (1 กรกฎาคม-31 ธันวาคม 2561)
โดย SGP ถูกนำเข้าคำนวณในดัชนี SETHD นั้น สะท้อนให้เห็นว่าหุ้นของบริษัทฯมีการจ่ายเงินปันผลในอัตราที่สูงและสม่ำเสมอ และเป็นหุ้นที่มีมาร์เก็ตแคปขนาดใหญ่ มีสภาพคล่องในการซื้อขายที่ดีและสม่ำเสมอ
นอกจากนี้หุ้นของ SGP ยังได้ถูกนำเข้าคำนวณ SETCLMV สะท้อนให้เห็นว่าบริษัทมีการขยายการลงทุนไปในประเทศกลุ่ม CLMV และมีรายได้จากการลงทุนในกลุ่มประเทศดังกล่าว ซึ่งเป็นกลุ่มประเทศที่มีศักยภายในการเติบโตสูง
“การที่หลักทรัพย์ SGP ได้ถูกนำเข้าคำนวณในดัชนี SETHD ถือเป็นสัญญาณที่ดี สะท้อนให้นักลงทุนเห็นถึงผลประกอบการที่ดีและเติบโตขึ้นอย่างต่อเนื่อง รวมทั้งการจ่ายเงินปันผลให้กับนักลงทุนอย่างสม่ำเสมอ ในการที่จะสร้างความเชื่อมั่นให้กับนักลงทุนที่มีต่อธุรกิจของบริษัทฯ ผมในฐานะผู้บริหารและทีมงานทุกคน พร้อมเดินหน้าขยายธุรกิจเพื่อสร้างผลตอบแทนสูงสุดให้กับผู้ถือหุ้น และนักลงทุนที่เข้ามาลงทุนในหุ้นของบริษัทฯ”
ส่วนแนวโน้มผลการดำเนินงานในปีนี้คาดว่าจะเติบโตต่อเนื่องจากปีที่ผ่านมา หลังเดินหน้าขยายตลาดก๊าซ LPG ไปตลาดใหม่ โดยเฉพาะในส่วนของประเทศมาเลเซียและเมียนมา ซึ่งมีความต้องการก๊าซ LPG สูง คาดว่าจะผลักดันยอดขายปีนี้เติบโต 10% หรือยอดขายทั้งปีกว่า 3.5 ล้านตัน เมื่อเทียบกับปีที่ผ่านมาอยู่ที่ 3.2 ล้านตัน รายได้ทะลุ 6.5 หมื่นล้านบาท ตามเป้าหมายที่วางไว้ ผลักดันผลงานทำสถิติสูงสุดใหม่ต่อเนื่อง
ขณะที่ในส่วนของธุรกิจโรงไฟฟ้า ในเดือนเม.ย. 2561 โรงไฟฟ้าพลังงานดีเซลในเมียนมา ได้เริ่มทดลองจ่ายไฟฟ้าให้กับสหกรณ์หมู่บ้าน โดยมีขนาดกำลังการผลิตติดตั้ง 10 เมกะวัตต์ (MW) โดยบริษัทฯจะเริ่มบันทึกรายได้เข้ามาในผลประกอบการไตรมาส 2/61 โดยโรงไฟฟ้าดังกล่าวถือเป็นโรงไฟฟ้าโครงการที่ 2 ของบริษัท ภายหลังจากที่ได้ลงทุนในโรงไฟฟ้าพลังงานความร้อนร่วมขนาดกำลังผลิตติดตั้ง 230 เมกะวัตต์ ในปี 2560
นอกจากนี้ ยังอยู่ระหว่างศึกษาความเป็นไปได้ในการลงทุนโรงไฟฟ้าเพิ่มเติม เพื่อเพิ่มแหล่งที่มาของรายได้ประจำ (Recurring Income) และกระจายความเสี่ยงการดำเนินธุรกิจ เพื่อสร้างผลตอบแทนที่ยั่งยืนและมั่นคงในระยะยาว
ทั้งนี้ SGP มีการจ่ายเงินปันผลอย่างสม่ำเสมอ จากสถิติย้อนหลัง 3 ปี (2558-2560) พบว่า มีการจ่ายเงินปันผลจากผลประกอบการปี 2558 จำนวน 0.50 บาท/หุ้น จากผลประกอบการปี 2559 จำนวน 0.50 บาท/หุ้น และจากผลประกอบการปี 2560 จำนวน 1.50 บาท/หุ้น
อนึ่ง ดัชนี SET High Dividend 30 Index เป็นดัชนีที่ตลาดหลักทรัพย์ฯจัดทำขึ้นเพื่อสะท้อนความเคลื่อนไหวราคาของกลุ่มหลักทรัพย์ที่มีมูลค่าตามราคาตลาดสูง (Market Capitalization) มีสภาพคล่องสูงอย่างสม่ำเสมอ และมีอัตราผลตอบแทนจากเงินปันผลสูงและต่อเนื่อง ติดต่อกัน 3 ปี โดยหุ้นในกลุ่ม SETHDจะมีจำนวนทั้งสิ้น30ตัวเท่านั้น
ส่วนดัชนี SET CLMV เป็นดัชนีที่ตลาดหลักทรัพย์ฯจัดทำขึ้นเพื่อสะท้อนความเคลื่อนไหวราคาของกลุ่มหลักทรัพย์ที่มีการลงทุนในกลุ่มประเทศ CLMV ซึ่งได้ประโยชน์จากการเติบโตทางเศรษฐกิจจากกลุ่มประเทศ CLMV และเป็นที่รู้จักของผู้ลงทุนทั้งในและต่างประเทศ